તા.૧૧ ફેબ્રુઆરી ૧૯૪૮ના દિવસે વડગામ તાલુકામાં તેમનો જન્મ થયો. બાળપણ થી જ સ્વમાની સેવંતીભાઈ એ મોટા થઈ બાપદાદા ના ધીરધાર ના ધંધા ને વેગળો મુક્યો. સાહસની મુડીમાં આત્મવિશ્વાસનુ સિંચન કરીને ,મેટ્રીકની પરીક્ષા આપીને ,મોટાભાઈ શ્રી છોટુભાઈના હીરાના ધંધા માં જોડાવા ૧૯૬૫ની ૬ઠ્ઠી એપ્રીલે મુંબઈ આવ્યા અને સુરત માં ચાલતા મેન્યુફેક્ચરીંગ ના વિકાસ માટે તે જ વર્ષ ના જુન મહિના માં તેઓ સુરત આવીને વસ્યા. ત્યારથી માંડીને આજ્સુધી તેમણે પાછુ વળીને જોયુ નથી, તેમની વિકાસ ગાથા વડગામ થી વિશ્વના ફલક સુધી વિસ્તરી છે. ઉત્કૃષ્ટ કટ ધરાવતા ઉંચી કિમંત ના મોટા હિરા મેન્યુફેક્ચરીંગ કરતી આંતરરાષ્ટ્રીય ખ્યાતિ પ્રાપ્ત તેઓની કંપની વિનસ જ્વેલ આશરે રૂ. ૧૪૦૦ કરોડ થી વધુનું ટર્નઓવર કરે છે. મુંબઈ મા મોટાભાઈ શ્રી રમણીકભાઈ અને ભત્રીજાઓ અનીલભાઈ અને રાજુભાઈ કારોબાર સંભાળે છે. સુરત માં તેમના અને ભત્રીજા હિતેશભાઈના માર્ગદર્શન હેઠળ ૧૪૦૦ થી વધુ નો સ્ટાફ કાર્યરત છે. સેવંતીભાઈની અદ્યતન ફેક્ટરીની મુલાકાત લો તો એમ જ લાગે કે તમે ભારત ને બદલે યુરોપ કે અમેરિકા માં છો. સંપૂર્ણ વાતાનુકુલીત,અત્યંત સ્વચ્છ, વિશાળ તથા આધુનિક ઉપકરણો થી સજ્જ ફેક્ટરીને નિહાળવા દેશ-વિદેશના મુલાકાતીઓ આવે છે.